Document ID: 32007R0244

РЕГЛАМЕНТ (ЕО) № 244/2007 НА КОМИСИЯТА
от 7 март 2007 година
относно разрешаване на употребата на L-хистидин монохидрохлорид монохидрат като фуражна добавка
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
Регламент (ЕО) № 1831/2003 предвижда разрешаването на употребата на добавки при храненето на животните наред с основанията и процедурите за издаването на такова разрешително.
(2)
Било е подадено заявление за разрешаване употребата на L-хистидин монохидрохлорид монохидрат като аминокиселина.
(3)
Понеже заявлението за разрешително е било подадено преди датата на влизане в сила на Регламент (ЕО) № 1831/2003, подаването е било направено по силата на Директива 82/471/ЕИО на Съвета от 30 юни 1982 г. относно някои продукти, използвани при храненето на животни (2). Считано от 18 октомври 2004 г. аминокиселините, техните соли и аналози попадат в приложното поле на Регламент (ЕО) № 1831/2003. Следователно заявлението се разглежда като заявление по силата на член 7 от Регламент (ЕО) № 1831/2003.
(4)
За да бъде в съответствие с изискванията, изложени в член 7 от Регламент (ЕО) № 1831/2003, в подкрепа на заявлението бе предоставена допълнителна информация.
(5)
Заявлението се отнася за разрешаване на L-хистидин монохидрохлорид монохидрат като фуражна добавка за пъстървови риби и следва да се класифицира в категорията „хранителни добавки“, функционална група „аминокиселини, техните соли и аналози“.
(6)
Европейският орган за безопасност на храните („Органът“) заключи в становищата си от 2 март 2005 г. (3) и от 18 октомври 2006 г. (4), че L-хистидин монохидрохлорид монохидрат не оказва неблагоприятно въздействие върху здравето на животните, човешкото здраве или околната среда. Органът заключи също така, че L-хистидин монохидрохлорид монохидрат не представлява каквато и да било друга опасност, която би могла да изключи разрешаването му съгласно член 5, параграф 2 от Регламент (ЕО) № 1831/2003. Съгласно това становище гореспоменатият препарат е основна аминокиселина също и за рибите и използването му в развъдници показва, че предпазва от катаракта при пастървовите риби. В становището си Органът препоръчва подходящи мерки относно сигурността на ползвателите. Той не счита за необходимо предвиждането на специфични изисквания по отношение на мониторинга след пускането на пазара. Докладът относно метода за анализ на фуражната добавка във фуража бе представен на Органа от референтната лаборатория на Общността, посочена в Регламент (ЕО) № 1831/2003. Оценката на препарата показва, че условията за разрешително, посочени в член 5 от Регламент (ЕО) № 1831/2003, са спазени. Следователно употребата на този препарат следва да бъде разрешена, както е посочено в приложението към настоящия регламент.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, посочен в приложението, принадлежащ към категория „хранителни добавки“ и към функционална група „аминокиселини, техните соли и аналози“, е разрешен като добавка при храненето на животните съгласно условията, посочени в споменатото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 март 2007 година.

Labels: 1
17
6